วิกิพีเดีย:เสนอชื่อเพื่อเป็นผู้ดูแล/นคเรศ

เหตุผลในการเสนอ: เนื่องจากในปัจจุบันได้มีการเปลี่ยนแปลงผู้ดูแลในวิกิพีเดียภาษาไทยคือ มีผู้ดูแลขอยกเลิกการเป็นผู้ดูแลจำนวน 2 คน และไม่มีความเคลื่อนไหวอีก 2 คน ประกอบกับมีการชักชวนจาก Timekeepertmk ในดิสคอร์ด ว่าถ้าหากใครมีความสนใจจะเป็นผู้ดูแลจะได้เชิญที่หน้าคุยกับผู้ใช้นั้น
แต่สำหรับผม จากการเขียนบทความในวิกิพีเดียจนถึงตอนนี้เข้าสู่ปีที่ 14 แล้ว และจากบทเรียนจากการเสนอชื่อเป็นผู้ดูแลจำนวน 2 ครั้ง ในปี 2554 ทำให้ผมได้ตั้งใจที่จะพัฒนาให้เป็นไปตามแนวทางของชุมชน ถึงแม้ระหว่างทาง อาจมีอุปสรรคต่าง ๆ เช่น การพบกับกฏว่าด้วยความโดดเด่น หรืออาจพบกับปัญหาต่าง ๆ มากมายที่พบเจอมาแล้ว เช่นกรณีอ้างผมเป็นบอต รวมถึงล่าสุดกับกรณีนักร้องอยากดัง เป็นต้น แต่ด้วยความตั้งใจของผมตอนนี้คือ ขอไม่คำนึงถึงปริมาณบทความ แต่ขอเน้นถึงคุณภาพและควรทำอย่างมีสติและรับผิดชอบต่อผู้อ่านและผู้ใช้ที่แก้ไขในอนาคต และพร้อมที่จะสร้างชุมชนวิกิพีเดียภาษาไทยให้แข็งแกร่งขึ้น โดยไม่พึ่งแค่ผู้เชี่ยวชาญแต่เพียงอย่างเดียว
ด้วยเหตุผลทั้งหมดนี้ ประกอบกับห้วงเวลาอันเหมาะสมที่จะพร้อมสำหรับการเป็นผู้ดูแล ผมจึงขออนุญาตเสนอชื่อตัวเองเป็นผู้ดูแลระบบพื้นฐาน เพื่อให้ชุมชนพิจารณาต่อไป —Nakare✝｢T｣ 20:38, 13 เมษายน 2565 (+07)

**คำถามต่อผู้ถูกเสนอชื่อ**

**คำถามบังคับ**
ผู้ที่ถูกเสนอชื่อต้องตอบคำถามทุกข้อด้านล่าง ก่อนมีการถามคำถามเพิ่มเติม
# เมื่อได้รับเลือกเป็นผู้ดูแลระบบแล้ว คุณตั้งใจจะมีส่วนร่วมในด้านใดบ้าง
#: หากผมได้รับเป็นผู้ดูแลระบบ ผมจะตั้งใจไว้สองอย่างแรกคือ
#:# การสะสางบทความที่ขาดความโดดเด่น เนื่องจาก ณ วันที่เสนอชื่อผู้ดูแล มีจำนวนมากกว่า 800 หน้า และส่วนมากเป็นบทความบันเทิง และยังขาดแหล่งอ้างอิง ผมจึงใช้โอกาสจากการได้รับการเป็นผู้ดูแล ในการสะสางบทความดังกล่าว ถ้าหากพัฒนาต่อได้ก็อาจย้ายไปฉบับร่าง แต่กรณีไม่มีการแก้ไขนานเกินเกณฑ์ที่กำหนด และยังไม่มีการพัฒนา (นับจากวันติดป้าย ขาดความสำคัญ หรือ ใคร เป็นสำคัญ) จะลบบทความทันที ยกเว้นกรณีการคัดค้านการแจ้งลบที่สมเหตุสมผล ควรมีการแนะนำเตือนไปยังผู้เขียนหลักก่อนเพื่อทบทวนเนื้อหา ถ้าหากไม่ตอบสนองก็จะดำเนินการต่อไป
#:#: ผมนึกว่าจะมาช่วยเพิ่มอ้างอิง ใส่เนื้อหาแทนการแขวนป้ายแล้วรอวันลบ บทความส่วนใหญ่ ถ้าพิจารณาจาก วิกิพีเดีย:ความโดดเด่น (รายการโทรทัศน์) ก็เป็นรายการที่ผ่านความโดดเด่นอยู่แล้ว เพียงแต่ขาดอ้างอิง วิกิพีเดียภาษาอังกฤษ บทความประเภทนี้ไม่มีลบเลย แม้จะมีเนื้อหาแค่ข้อมูลเวลาออกอากาศ ชื่อนักแสดง แล้วอีกอย่าง ป้ายที่แขวนขาดความสำคัญ ส่วนใหญ่ก็ล้วนมาจาก ผู้ใช้:Rameshe999 ซึ่งก็ได้รับการร้องเรียนมาโดยตลอดเรื่องการแขวนป้ายไม่สมเหตุสมผล --Sry85 (คุย) 23:57, 13 เมษายน 2565 (+07)
#:# การจัดการโครง บทความสั้นมาก และบทความที่ควรขยายความ เนื่องจากเหตุผลหลักคือ บทความส่วนมากยังไม่ได้เป็นไปตามคุณภาพของวิกิพีเดีย ผมจึงใช้เวลานี้สะสางบทความดังกล่าวอย่างเต็มที่ กล่าวคือ
#:#: (1) บทความที่เป็นโครง หากใส่แค่คำว่า โครง ก็จะไม่มีประโยชน์อะไร เพียงแค่เตือนเชิญชวนให้เพิ่มข้อมูลเท่านั้น จึงต้องจัดการด้วยการจัดหมวดโครงให้อยู่ในหมวดโครงที่เหมาะสมที่สุดเท่าที่จะทำได้ แต่หากกรณีไม่มีหมวดโครงนั้น ก็จะสร้างแม่แบบสารโครงตามความเหมาะสม ประโยชน์ที่สำคัญในการจัดหมวดโครงคือสามารถช่วยให้ผู้อ่านได้เข้าถึงบทความที่ยังเป็นโครงในหมวดนั้น ๆ ได้ด้วย
#:#: (2) บทความสั้นมาก จากกรณีมีการอภิปรายเรื่อง ความจำเป็นของ แม่แบบ:สั้นมาก ชุมชนส่วนใหญ่พิจารณาให้ใช้โครงแทนที่สั้นมาก ผมตั้งใจว่าจะลดการใช้ลงให้ได้มากที่สุด โดยถ้าหากน้อยลงแล้ว จึงแจ้งการเปลี่ยนผ่านการใช้แม่แบบต่อไป
#:#: (3) บทความที่ควรขยายความ ผมอาจพิจารณาตามความเหมาะสม เช่น การเพิ่มเนื้อหา การรวมบทความเข้ากับบทความอื่นที่มีอยู่แล้ว เป็นต้น
#: นอกเหนือจากนั้นเป็นภารกิจที่ทำประจำอยู่แล้ว เช่น การตรวจฉบับร่าง —Nakare✝｢T｣ 20:38, 13 เมษายน 2565 (+07)
# คุณคิดว่าผลงานที่ดีที่สุดในวิกิพีเดียของคุณคืออะไร เพราะเหตุใด
#:  ผลงานที่ดีที่สุดของผมคงจะเป็นการร่วมเขียนบทความเดือนแห่งเอเชียที่ทำมาตั้งแต่ปี 2561 ซึ่งนับถึงปี 2564 ผมได้ทำมาแล้ว 13 บทความ และจะทำต่อไปเรื่อย ๆ ในทุก ๆ ปี ส่วนการมีส่วนร่วมกับชุมชน ที่เคยทำอย่างเช่นการเปิดโครงการวิกิเฉพาะทางเช่น กล่องผู้ใช้, บทความเสียง รวมไปถึงมีส่วนร่วมในการให้ความเห็นสำหรับการออกแบบหน้าหลักใหม่ให้เทียบเท่าหน้าหลักในวิกิพีเดียภาษาอังกฤษ และ การเพิ่มสถานีย่อยสารบัญ, Outlines (เค้าโครง) และปรับปรุงหมวดหมู่ ซึ่งถึงแม้ยังไม่บรรลุผลแต่ก็เป็นเพียงข้อเสนอแนะที่ควรจะปรับปรุงเรื่องดังกล่าวในอนาคต —Nakare✝｢T｣ 20:38, 13 เมษายน 2565 (+07)
# ในอดีต คุณเคยพิพาทกับผู้ใช้คนอื่นจนคุณรู้สึกเครียดหรือไม่ คุณมีวิธีรับมืออย่างไร และคิดว่าจะรับมือกับการพิพาทในอนาคตอย่างไร
#:  เคยมีเล็กน้อยหรือไม่มีเลย แต่ที่ผ่านมาก็มีพอสมควร อย่างเช่นกรณีถูกอ้างผมเป็นบอต หรือกรณีนักร้องอยากดัง ผมได้ใช้ในการตักเตือนหรือให้คำแนะนำ แม้กรณีดังกล่าวไม่สำเร็จเนื่องจากถูกบล็อกในเวลาต่อมา แต่ก็เป็นจุดเริ่มต้นในการศึกษาว่าด้วยกรณีถูกผู้ใช้อื่นกลั่นแกล้ง (บูลลี่) เพื่อเตรียมรับมือสถานการณ์ในอนาคต ซึ่งการรับมือการบูลลี่จากผู้ใช้อื่นนั้น ผมอาจตักเตือนหรือให้คำแนะนำด้วยภาษาสุภาพก่อน แต่ถ้าไม่ได้จริง หรือกลายเป็นปัญหาใหญ่ อาจต้องหาคนกลางหรือคนในชุมชนมาระงับหรือช่วยบรรเทาการพิพาท —Nakare✝｢T｣ 20:38, 13 เมษายน 2565 (+07)
# คุณคิดว่าการบล็อกผู้ใช้กับการล็อกบทความมีวัตถุประสงค์อย่างไร
#: ขอตอบเป็นข้อ ๆ ดังนี้
#:* การบล็อก มีวัตถุประสงค์เพื่อระงับการแก้ไขของผู้ใช้ที่ไม่ประสงค์ดี เข้าไปแก้ไขหรือเขียนบทความตามระยะเวลาที่กำหนด โดยประโยชน์เพื่อรักษาบรรยากาศของชุมชนในภาพรวม และเป็นการยับยั้งการก่อกวนจากผู้อื่นอีกด้วย สำหรับผมคิดว่า การบล็อกนั้นเป็นส่วนที่ผมคาดหวังสูง เนื่องจากการใช้เครื่องมือบล็อกต้องทบทวนการแก้ไขของผู้ที่จะบล็อก ว่าได้ทำอะไรลงไป หากก่อกวนก็อาจไม่ได้ส่งผลอะไร ต้องเข้าไปตักเตือน แต่หากก่อกวนนานเกินไปจะไม่ดีต่อชุมชน จึงต้องบล็อกเป็นเวลาสั้น ๆ ก่อน แล้วจึงขยายเวลาบล็อกต่อไปถ้าเกิดทำซ้ำ แต่ในกรณีเข้ามาก่อกวนเฉพาะทาง เช่น แจกลิงก์สแปม โฆษณา โปรโมทตัวเอง จะบล็อกตลอดกาลสถานเดียว และอาจส่งคำขอบล็อกทั่วโลกด้วย แต่กรณีหุ่นเชิด ผมไม่อาจสามารถทำโดยลำพังคนเดียวได้ อาจให้ผู้ตรวจสอบผู้ใช้ได้พิจารณาให้แทน
#:* การล็อก (การป้องกัน) มีวัตถุประสงค์เพื่อระงับการก่อกวน สงครามการแก้ไข และการอื่น ที่จะทำให้ไอพีและผู้ใช้ถูกระงับการเขียนหรือการแก้ไข เพื่อประโยชน์ต่อชุมชนในภาพรวม และเป็นการรักษาคุณภาพบทความของวิกิพีเดียอีกด้วย
#: สำหรับการการบล็อกและการล็อก (ป้องกัน) นั้น อันดับแรกที่ผมให้ความสำคัญ คือกระดานแจ้งความ เพราะเรื่องที่ถูกส่งมาผมจะดูตรงนี้เป็นอันดับแรก และจะดูการกระทำที่ผ่านมาว่าเปลี่ยนแปลงไปมากแค่ไหน หากบทความหรือผู้ใช้ใดเข้าข่ายก็จะดำเนินการต่อไป —Nakare✝｢T｣ 20:38, 13 เมษายน 2565 (+07)

**คำถามเพิ่มเติม**
คำถามเพิ่มเติมจากชุมชน
# คุณตั้งใจว่าจะเข้ามามีบทบาทในวิกิพีเดียบ่อยแค่ไหน เช่น กี่ชั่วโมงต่อสัปดาห์ วันไหน ช่วงไหนของวัน เป็นต้น --Horus (พูดคุย) 12:42, 14 เมษายน 2565 (+07)
#:  ช่วงนี้ทำงานเป็นประจำทุกวันครับ ส่วนช่วงเวลาไม่แน่นอนเพราะทำงานจากบ้านจึงไม่มีกำหนดเวลา —Nakare✝｢T｣ 14:27, 14 เมษายน 2565 (+07)
#::ถ้าต้องเดาตัวเลข คิดว่าผู้ดูแลระบบในอุดมคติของคุณนคเรศควรเข้าใช้งานวิกิพีเดียบ่อยมากน้อยเพียงใดครับ --Geonuch (คุย) 10:49, 21 เมษายน 2565 (+07)
#:::  ผมเข้าประมาณอย่างน้อย 6-8 ชั่วโมง แต่มากสุดก็ประมาณ 12 ชั่วโมง เนื่องจากต้องใช้เวลาไปทำอย่างอื่นด้วย หากได้เป็นผู้ดูแลระบบก็เลยต้องมาจัดสรรเวลาในการดูแลโดยเฉพาะช่วงเช้า กับช่วงกลางดึกด้วยซึ่งไม่ค่อยมีผู้ดูแลควบคุมมากเท่าไรนัก —Nakare✝｢T｣ 11:14, 25 เมษายน 2565 (+07)
# เท่าที่ดูคำตอบของคุณในข้อ 1 ดูเหมือนว่าการมีส่วนร่วมของคุณยังไม่ต้องใช้สิทธิ์ผู้ดูแลระบบ จึงอยากทราบว่าคุณมีความสนใจจะแสดงบทบาทตาม วิกิพีเดีย:ผู้ดูแลระบบ#ความสามารถของผู้ดูแลระบบ อย่างไรบ้าง --Horus (พูดคุย) 12:42, 14 เมษายน 2565 (+07)
#:  ผมคิดจะทำหลายอย่างอยู่ครับ อย่างเช่นเติมข้อมูลในหน้าที่ถูกล็อก (ช่วยตรวจสอบเนื้อหาเป็นต้น) ซ่อน/ลบรุ่นหน้ากรณีขัดต่อนโยบายหรือสแปมเข้ามา รวมถึงแก้ปัญหาใหญ่กรณีที่ต้องการย้ายเนมสเปซฉบับร่างที่ถูกล็อกกรณีที่ผ่าน AfC แต่ไม่สามารถย้ายได้ (เนื่องจากผมไปเป็นผู้ทดลองใช้ตัวช่วย AfC อยู่) นอกจากนี้ถ้าเป็นไปได้ ผมอาจแก้ไขตัวกรองตามที่ร้องขอ (หากทำได้) —Nakare✝｢T｣ 14:27, 14 เมษายน 2565 (+07)
# การเป็นผู้ดูแลระบบอย่างน้อยจะต้องมีปฏิสัมพันธ์กับคนที่ไม่อยากไปข้องเกี่ยวด้วย จึงอยากขอตัวอย่างในการแสดงออกเช่นนี้หน่อยครับ เช่น ตักเตือน แนะนำนโยบายหรือแนวปฏิบัติ --Horus (พูดคุย) 12:42, 14 เมษายน 2565 (+07)
#:  สำหรับผมปกติก็มีการตรวจสอบการก่อกวนอยู่แล้ว และเมื่อมีการก่อกวนก็จะไปตักเตือนเป็นปกติ แต่สำหรับกรณีที่ผู้ใช้ใหม่หรือไอพี ผมก็อาจแนะนำหน้านโยบายหรือแนวปฏิบัติเพิ่มเติมไปด้วย ซึ่งเคยทำไปแล้วรวมไปถึงการตอบคำถามใน ช่วยหน่อย หรือหน้าแผนกช่วยเหลือ —Nakare✝｢T｣ 14:27, 14 เมษายน 2565 (+07)
# คุณเห็นการเปลี่ยนแปลงใดบ้างในวิกิพีเดียที่มีนัยยะสำคัญต่อชุมชน, ในปัจจุบันวิกิพีเดียกำลังดำเนินไปในทิศทางใด หากเป็นเช่นนั้นจะจะมีแนวทางเสริม/แก้ไขอย่างไรครับ -- Just Sayori   OK?  (have a chat) 15:09, 14 เมษายน 2565 (+07)
#:  ช่วงเวลาที่ผ่านมาเห็นการเปลี่ยนแปลงหลายอย่างครับ ทั้งตัวบทความ, กฏความโดดเด่น ตลอดจนอื่น ๆ ซึ่งที่ผ่านมาผมก็ติดตามการเปลี่ยนแปลงดังกล่าวมาโดยตลอดโดยเฉพาะ 1-2 ปีที่ผ่านมาถือว่าเปลี่ยนแปลงมากพอสมควร โดยเฉพาะจำกัดการสร้างหน้าสำหรับไอพีและผู้ใช้ใหม่ ซึ่งทำลักษณะเดียวกันกับวิกิพีเดียภาษาอังกฤษ เพราะอันเนื่องด้วยปัญหาการเขียนบทความที่ไร้คุณภาพ ตลอดจนเป็นการลดภาระให้กับผู้ดูแลระบบที่จะตัองตรวจสอบบทความใหม่ ทำให้จำนวนบทความกลับมาทรงตัวอีกครั้ง ซึ่งดูจากภาพรวมในปัจจุบันก็ยังคงทรงตัวและยังคงดำเนินต่อไปได้ ผมจึงมีแนวทางในการพัฒนาไว้สองอย่างคือ 1. การเพิ่มบทความในสาขาต่าง ๆ ให้หลากหลาย โดยเน้นไปยังบทความที่เป็น VITRL ในสาขาต่าง ๆ รวมไปถึงบทความที่ต้องการและอาจพัฒนาบทความให้ก้าวไปสู่ระดับคัดสรร/คุณภาพได้ และ 2. อาจตั้งโครงการวิกิเฉพาะทางเพิ่มในอนาคต โดยเฉพาะโครงการสำหรับวิกิพีเดียโดยเฉพาะ อย่างเช่น Voice intro project ซึ่งเป็นงานหินที่สุดเพราะต้องอาศัยอาสาสมัครไปอัดเสียงบุคคลที่มีชื่อเสียง รวมไปถึงโครงการวิกิอื่น เช่น การจัดหมวดโครง, ระบบ AfC และอื่น ๆ ส่วนกฏด้านชุมชนผมอาจมองว่ายังไม่จำเป็นต้องปรับเปลี่ยนในขณะนี้ แต่ถ้าหากมีการเปลี่ยนแปลงจริง ผมอาจเข้ามาให้ความเห็นแทน —Nakare✝｢T｣ 18:53, 14 เมษายน 2565 (+07)
# คุณคิดว่าแนวทางการใช้เครื่องมือผู้ดูแลระบบใดบ้างที่จำเป็นต้องมีการปรับปรุงหรือเปลี่ยนแปลง --Timekeepertmk (คุย) 16:11, 14 เมษายน 2565 (+07)
#:  ไม่จำเป็นต้องเปลี่ยนแปลงใด ๆ ครับ เพียงแต่อยากให้มีอุปกรณ์เสริมสำหรับผู้ดูแลระบบที่สามารถใช้งานง่ายโดยเน้นนำเข้ามาจากวิกิพีเดียภาษาอังกฤษเป็นหลัก รวมถึงปรับปรุง สจห. AfCH และตัวช่วยอื่นโดยให้มีคุณสมบัติสำหรับผู้ดูแลระบบโดยเฉพาะด้วย —Nakare✝｢T｣ 18:53, 14 เมษายน 2565 (+07)
# คุณคิดว่าความจำเป็นเร่งด่วนหรือความคาดหวังสูงสุดต่อผู้ดูแลระบบคืออะไร --Timekeepertmk (คุย) 16:11, 14 เมษายน 2565 (+07)
#:  ความจำเป็นของผู้ดูแลระบบก็คงเป็นการสกัดกั้นจากการก่อกวนโดยผู้ไม่ประสงค์ดี รวมไปถึงการก่อกวนของหุ่นเชิดด้วย ส่วนความหวังสูงสุดก็คือสามารถจัดการบริหารชุมชนได้เป็นระบบมากขึ้น ทั้งนี้ก็เพราะหลังจากที่ผู้ใช้คนหนึ่งขอลาออกจากผู้ดูแลระบบ ก็เริ่มมีการจัดการชุมชนดีขึ้น —Nakare✝｢T｣ 18:53, 14 เมษายน 2565 (+07)
# ผมเห็นว่าคุณเคยเสนอขอเป็นผู้ดูแลระบบหลายครั้งในอดีต อะไรที่ทำให้คุณไม่ได้รับเลือกในครั้งนั้น และในปัจจุบันคุณมีการพัฒนาศักยภาพในส่วนนั้นอย่างไรครับ --Timekeepertmk (คุย) 16:11, 14 เมษายน 2565 (+07)
#:  น่าจะเป็นเรื่องผลงานส่วนตัวมากกว่านะครับ ตอนนั้นเขียนมาได้ 2 ปีกว่า แต่ก็มีวีรกรรมหลายอย่างที่ค้างสะสมไว้ แต่ตอนนี้ก็พ้นไปแล้ว และปัจจุบันก็เน้นทำส่วนบทความและฉบับร่างมากกว่า ซึ่งก็ยังคงพัฒนาในส่วนนั้นให้ดีขึ้น —Nakare✝｢T｣ 18:53, 14 เมษายน 2565 (+07)
# คุณมีวิธีการในการจัดการฉบับร่างอย่างไรครับ รวมถึงคุณจะเข้าไปตรวจสอบหน้าวิกิพีเดีย:แจ้งผู้ดูแลระบบบ่อยหรือไม่ และหากคุณเป็นผู้ดูแลระบบแล้วจะดำเนินการแก้ไขบทความที่ไม่โดดเด่นอย่างไร และเห็นด้วยหรือไม่กับการลบบทความโดยไม่แก้ไข --kaoavi ピンク (คุย) 21:04, 14 เมษายน 2565 (+07)
#:  ขอตอบเป็นข้อ ๆ ดังนี้
#:# การจัดการฉบับร่างนั้น ผมแยกไว้เป็นสองจำพวก จำพวกหนึ่งคือเนื้อหาที่เขียนเล่น ไม่เหมาะสม หรือเป็นการด่าทอและใส่ร้าย หากส่ง AfC ให้ตรวจจะถูกปัดตกทันที อีกจำพวกหนึ่งคือบทความที่หัวเรื่องมีอยู่จริง จะตรวจส่วนแรกสุดคือแหล่งอ้างอิงที่น่าเชื่อถือเป็นอันดับแรก รองลงมาคือเนื้อหา และส่วนสุดท้ายที่สำคัญคือการเขียน และการเรียบเรียงไวยากรณ์ ซึ่งส่วนมากแล้วมักจะทำการบ้านมาเป็นอย่างดี โดยเฉพาะช่วงนี้ไอพีกลุ่มหนึ่งมาเขียนบทความบ่อย ๆ และเป็นประจำอยู่แล้ว นอกเหนือจากนั้นส่วนมากจะเน้นบทความบันเทิงเป็นส่วนใหญ่
#:# การตรวจสอบหน้าแจ้งผู้ดูแลระบบ ผมจะเข้าไปดูเฉพาะเรื่องที่ถนัดและพอที่จะสามารถแก้ปัญหาได้ครับ แต่ในบางกรณีที่ต้องใช้จาวาสคริปต์หรือ CSS แก้ปัญหาผมไม่ถนัดตรงนี้
#:# ถ้าผมเป็นผู้ดูแลระบบไปแล้ว ผมจะจัดการกับบทความที่ไม่โดดเด่นอย่างไร ขั้นตอนแรกต้องไปดูที่หัวเรื่องที่ติดป้าย ขาดความสำคัญ กับ ใคร และดูหัวเรื่องก่อนว่าได้รับความนิยมมากน้อยเพียงใด ถ้าไม่ค่อยรู้จักจะต้องค้นหาจากทั้งการค้นหาทั่วไป ข่าวจากแหล่งทุติยภูมิ และเอกสารข้อมูลต่าง ๆ จากนั้นต้องมาดู 4 เงื่อนไขว่ายังโดดเด่นหรือไม่ ไม่โดดเด่นตั้งแต่ 1 เงื่อนไขขึ้นไป อาจแจ้งผู้เขียนทราบถึงบทความที่ขาดความโดดเด่น เพื่อเตือนว่าจะไปต่อหรือไม่ หากไม่ไปต่อผมจะเลือก 2 ทางคือ ทางหนึ่งย้ายไปฉบับร่างเพื่อให้ทุกคนพัฒนาต่อแต่ไม่ปรากฏต่อสาธารณะและเสิร์ชเอนจิน อีกทางก็จะมีคนใดคนหนึ่งแจ้งลบเพื่อจัดการลบหัวเรื่องนั้น อย่างไรก็ตาม สำหรับหัวเรื่องที่พอจะเขียนพัฒนาต่อได้ ผมก็จะเข้าไปเขียนเพื่อพัฒนาต่อตามความสามารถในการหาสารสนเทศและแหล่งอ้างอิงครับ
#:# การลบบทความโดยไม่แก้ไขนั้น ผมคิดว่าเป็นดุลยพินิจส่วนผู้เขียนมากกว่า แต่สำหรับการตรวจหน้าที่เข้าไปสร้างนั้น ส่วนมากก็จะดูจากเนื้อหาและแหล่งอ้างอิงก่อน ถ้าหากเป็นบทความแปลก็จะไม่มีปัญหาอะไร แต่สำหรับบทความในประเทศไทยที่ยังไม่โดดเด่นก็จะย้ายไปฉบับร่างเพื่อให้โอกาสปรับปรุงพัฒนาต่อไป นอกจากนี้กรณีที่บทความที่เขียนเล่น ไม่มีสาระ หรืออาจขัดต่อวัตถุประสงค์ ก็จะถูกลบหรือแจ้งลบหน้านั้น โดยทั้งหมดนั้นผมจะเห็นด้วยกับการลบหรือไม่ก็ขึ้นอยู่กับคุณภาพและเนื้อหาเป็นหลัก —Nakare✝｢T｣ 22:52, 14 เมษายน 2565 (+07)
# จากข้อครหาในการเสนอตัวเป็นผู้ดูแลครั้งที่ 2 ตรงที่เป็นคนที่ไม่มีความอดทนและออกจะหัวรุนแรงไป 10 ปีผ่านไป คุณมีการเปลี่ยนแปลงพฤติกรรมอย่างมีนัยยะสำคัญหรือไม่ครับ ? --Tvcccp  (cn:Yesona)  (Talk)  12:40, 15 เมษายน 2565 (+07)
#:  เปลี่ยนแปลงไปเยอะเลยนะครับ ตั้งแต่พฤติกรรมการเขียนบทความที่จริงจังขึ้น และมีอะไรให้ทำใหม่เยอะขึ้น เช่น การแปลบทความวิกิพีเดีย ตลอดจนการลองสิ่งใหม่ ๆ อย่างเช่นการตอบผู้ใช้กรณีมีข้อสงสัยหรือต้องการหาความช่วยเหลือหรือตอบคำถามในปุจฉา-วิสัชนา รวมไปถึงแนะนำหน้าหรือโครงการใหม่อย่างนี้เป็นต้น ทำให้ 10 ปีให้หลังเปลี่ยนแปลงอะไรหลายอย่างไปเยอะมากเลย —Nakare✝｢T｣ 00:57, 17 เมษายน 2565 (+07)
# จาก วิกิพีเดีย:ห้าเสาหลัก เสาหลักใดที่คุณถือว่ามีความสำคัญมากที่สุดครับ -- Just Sayori   OK?  (have a chat) 12:25, 19 เมษายน 2565 (+07)
#:  ผมเลือกไม่ถูกเลยครับ แต่เสาที่สำคัญที่สุดของผม คงต้องเป็นเสาสีส้มครับ เพราะทุกคนล้วนมาแก้ไขบทความ แต่ต้องเคารพผู้อื่นที่จะถูกแก้หรือทำอะไร และที่สำคัญ ควรมีมารยาทซึ่งกันและกัน และไม่ทะเลาะกันในชุมชน จนนำไปสู่ปัญหาใหญ่ได้ —Nakare✝｢T｣ 02:08, 27 เมษายน 2565 (+07)
# ปัจจุบันมีผู้ส่งฉบับร่างให้ตรวจเพิ่มขึ้น ซึ่งมีทั้งที่ผ่านและไม่ผ่าน สำหรับฉบับร่างที่ไม่ผ่านนั้น หน้าคำแนะนำที่มีอยู่ในวิกิพีเดียในขณะนี้เพียงพอหรือไม่ หากไม่เพียงพอจะมีวิธีชดเชย/แก้ไขอย่างไรครับ -- Just Sayori   OK?  (have a chat) 12:25, 19 เมษายน 2565 (+07)
#:  ตอนนี้ควรใช้เท่าที่มี แต่อาจต้องมีเพิ่มในอนาคตเพื่อรอบรับนโยบายหรือแนวปฏิบัติในด้านอื่นด้วย —Nakare✝｢T｣ 11:14, 25 เมษายน 2565 (+07)
# จากที่ดูเหตุผลที่เสนอและการตอบคำถามก่อนหน้า ผมเข้าใจว่าหลัก ๆ คือคุณนคเรศต้องการเข้าถึงเครื่องมือผู้ดูแลระบบเพื่อจัดการบทความในส่วนที่ยังไม่สามารถกระทำได้ โดยเฉพาะเรื่องของเครื่องมือในการลบและย้ายหน้า ไม่ทราบว่าส่วนนี้เข้าใจถูกต้องหรือไม่ หรือมีอะไรอย่างอื่นที่อยากทำโดยต้องใช้เครื่องมือผู้ดูแลระบบอีกหรือไม่ครับ --Geonuch (คุย) 10:49, 21 เมษายน 2565 (+07)
#:  ในช่วงแรกผมจะขอลองใช้เครื่องมือผู้ดูแลแบบเบสิก ๆ ก่อนครับ และถ้าเป็นไปได้ ผมอาจสร้างตัวกรองตามคำขอ (แต่ต้องใช้สคริปต์ผมเลยไม่ค่อยเก่งเรื่องนี้พอ) รวมไปถึงเครื่องมือสำหรับบล็อกผู้ใช้ แต่ถ้าหากมีเครื่องมือใหม่ ๆ สำหรับผู้ดูแลอีก ผมก็อาจเข้าไปทดลองใช้หรือสนับสนุนให้ใช้ในวิกิพีเดียภาษาไทยได้ —Nakare✝｢T｣ 02:08, 27 เมษายน 2565 (+07)
# หากได้รับการแต่งตั้ง ภาระงานต่าง ๆ ที่ต้องอาศัยสิทธิผู้ดูแลระบบโดยเฉพาะคำร้องขอจากผู้อื่นอาจเป็นเรื่องที่ต้องดำเนินการก่อนที่จะทำสิ่งที่ตั้งใจไว้ ซึ่งที่คุณนคเรศกล่าวมาผมว่าก็ถือว่าเยอะ คิดว่าจะมีผลกระทบมากน้อยเพียงใด และถ้ามีคิดว่าควรจัดการอย่างไรครับ --Geonuch (คุย) 10:49, 21 เมษายน 2565 (+07)
#:  สำหรับภาระงานที่ต้องใช้อำนาจสิทธิ์ของผู้ดูแลระบบนั้น ผมจะค่อย ๆ ทำทีละขั้นให้ผู้ดูแลอื่นพอใจก่อนครับ เพราะเนื่องจากว่าการใช้เครื่องมือผู้ดูแลล้วนมีความเสี่ยง อาจได้รับผลกระทบเป็นวงกว้างก็ได้ ผมคิดว่าควรที่จะศึกษาเครื่องมือและการใช้งานก่อนทุกครั้งครับ ไม่เช่นนั้นถ้าหากทำอะไรผิดพลาดก็กู้กลับมาไม่ได้ สรุปคือ เรื่องคำขอต้องมาก่อนเรื่องของตัวทุกครั้งครับ ถึงแม้บางคำขออาจไม่ถนัดก็ตาม —Nakare✝｢T｣ 02:08, 27 เมษายน 2565 (+07)
# ไม่ทราบว่าคุณนคเรศมีความเห็นอย่างไรกับประโยคที่ว่า "ผู้ดูแลระบบเป็นผู้ควบคุมทิศทางของเนื้อหาในวิกิพีเดีย" ประโยคนี้มีความจริงเท็จมากน้อยเพียงใดครับ --Geonuch (คุย) 10:49, 21 เมษายน 2565 (+07)
#:  ผมคิดว่า ผู้ดูแลระบบไม่จำเป็นต้องเป็นผู้ควบคุมทิศทางเนื้อหาเสมอไป แต่ผู้ควบคุมเนื้อหาคืออาสาสมัครผู้เขียนทั้งหมด ทั้งเปิดเผยและไม่เปิดเผย แต่เนื้อหาจะเป็นไปทางไหนนั้นก็ขึ้นอยู่กับว่าผู้เขียนจะเขียนอย่างไร ชุมชนจะยอมรับหรือไม่แค่นั้นเอง —Nakare✝｢T｣ 11:14, 25 เมษายน 2565 (+07)
#:: ผมขอเสริมนิดหน่อยครับ ผู้ดูแลระบบไม่ใช่แค่ควบคุมทิศทางเนื้อหาเสมอไป แต่ผู้ดูแลระบบยังเป็นผู้ควบคุมชุมชนให้เป็นไปตามหลักการของชุมชนวิกิพีเดีย และที่สำคัญคือ ควรมีสำนึกเมื่อในการทำอะไรลงไป เพราะถ้าหากทำอะไรไปแล้วอาจแก้กลับมาไม่ได้ ตรงนี้การเป็นผู้ดูแลต้องรอบคอบที่สุดครับ —Nakare✝｢T｣ 02:08, 27 เมษายน 2565 (+07)
# ผมสังเกตว่า เวลาคุณแจ้งเตือนผู้ใช้หลายครั้ง (โดยเฉพาะไอพี) คุณนิยมพิมพ์ข้อความในความย่อการแก้ไขว่า "..." (ตัวอย่าง 1, 2, 3) จึงอยากทราบว่าการกระทำนี้หมายถึงอะไรครับ --Geonuch (คุย) 10:49, 21 เมษายน 2565 (+07)
#:  เป็นการเตือนผู้ใช้สำหรับการก่อกวน แต่ที่ทำความย่อเป็น "..." เพื่อเป็นการหลบเลี่ยงไม่ให้ผู้ใช้ใหม่หรือไอพีที่กระทำนั้นดูความเคลื่อนไหวจากหน้าเปลี่ยนแปลงล่าสุดว่าผมได้ตักเตือนอะไรไปบ้าง เนื่องจากผู้กระทำนั้นอาจจะโต้กลับไปยังหน้าคุยกับผู้ใช้ของผมได้ ยกเว้นผมจะแจ้งเตือนผู้ใช้ผ่านสคริปต์จัดให้เพื่อระบุเหตุผลแทนครับ นอกจากนี้ผมยังใส่ความย่อ "..." สำหรับการแทนที่หน้าคุยกับผู้ใช้ทั้งหมดด้วย ไม่มีกำหนด (หรืออาจเพิ่ม Indefblocked-global หากผู้ใช้นั้นถูกบล็อกทั่วโลก) สำหรับผู้ถูกบล็อกตลอดกาลด้วยครับ —Nakare✝｢T｣ 03:37, 25 เมษายน 2565 (+07)
#:: ผมขอเสริมด้วยนะครับ เมื่อผมเป็นผู้ดูแลแล้ว ผมอาจจะเลิกใช้ ... มาให้เหตุผลแทนจะเป็นการดีกว่าครับ —Nakare✝｢T｣ 02:08, 27 เมษายน 2565 (+07)

**สนับสนุน**
#  ตัวนคเรศเองมีประสบการณ์ในวิกิพีเดียพอสมควร หากสามารถเป็นผู้ดูแลได้ จะสามารถพลิกโฉมวิกิพีเดียไทยได้ --TPCheenmanee (คุย) 12:22, 15 เมษายน 2565 (+07)
#  คุณนคเรศได้อยู่ในวิกิพีเดียมานานแล้วดังนั้นจึงคิดว่ามีประสบการณ์พอสมควร อีกทั้งยังช่วยเก็บกวาดหน้าต่าง ๆ ในวิกิพีเดีย และอัพเดทและแก้ไขเนื้อหาในฉบับร่าง --kaoavi ピンク (คุย) 08:25, 19 เมษายน 2565 (+07)
#  --Tvcccp  (cn:Yesona)  (Talk)  14:16, 19 เมษายน 2565 (+07)
#  คุณนคเรศมีประสบการณ์ในวิกิพีเดียมากพอสมควร เชื่อว่าจะเป็นผู้ดูแลระบบที่ดีได้ครับ --JMKTIN (คุย) 21:00, 20 เมษายน 2565 (+07)
#  เห็นถึงความตั้งใจครับ --Timekeepertmk (คุย) 01:19, 21 เมษายน 2565 (+07)
#  สนับสนุนให้เป็นผู้ดูแลครับ --Mr.Green (คุย) 09:32, 21 เมษายน 2565 (+07)
#  --RidJasper (คุย, ส่วนร่วม) 19:35, 21 เมษายน 2565 (+07)
#  --Mr.CN (คุย) 12:18, 25 เมษายน 2565 (+07)
#  — Patsagorn 🍝 17:28, 27 เมษายน 2565 (+07)
#  เป็นคนมีประสบการณ์ อาจจะต้องปรับเล็กน้อยตามความเห็นที่ได้รับ -- `EZ.฿E££Ä (คุย) 19:39, 10 พฤษภาคม 2565 (+07)

**เป็นกลาง**
#  เมื่อเทียบกับผลงานในครั้งก่อนถือว่าดีขึ้นหลาย ๆ ด้าน แต่ยังจำกัดความสนใจการเขียนเพียงบทตวามด้านบันเทิงเป็นหลัก อยากให้มีผลงานเป็นที่ประจักษ์ เป็นที่ยอมรับต่อชุมชนมากกว่านี้ครับ --B20180 (คุย) 12:31, 14 เมษายน 2565 (+07)
#: B20180 บทความบันเทิงยังเป็นจุดอ่อนของวิกิพีเดียภาษาไทยในตอนนี้ครับ แต่สำหรับผมก็ยังคงเขียนบทความด้านอื่น ๆ ควบคู่กันไปด้วย แต่ขึ้นอยู่กับความพร้อมและเนื้อหาที่จะนำมาเขียนหรือแปลมากกว่า —Nakare✝｢T｣ 14:29, 14 เมษายน 2565 (+07)
#  เวลาผ่านไปกว่า 10 ปีแล้ว ดีใจที่ยังเห็นกันอยู่ตรงนี้ ขอเป็นกำลังใจให้ความหวังดีและความเสียสละที่เสนอชื่อตนเองเป็นผู้ดูแล ผมไม่คัดค้าน แต่ยังไม่เข้าใจเรื่องฉบับร่างหรือติดตามผลงานของคุณในช่วงนี้ดีพอที่จะให้ความเห็นอื่นๆ ได้ --Taweethaも (คุย) 23:15, 15 เมษายน 2565 (+07)
#  อันที่จริงผมเชื่อว่าด้วยความสามารถกับประสบการณ์ที่ผ่านของคุณนคเรศจะเป็นผลดีต่อชุมชนและจะสามารถเรียนรู้เพื่อเข้าใจภาระงานผู้ดูแลระบบได้เป็นอย่างดี อย่างไรก็ตาม จากเหตุผลการเสนอชื่อและการตอบคำถามด้านบนไม่อาจทำให้ผมเห็นความจำเป็นว่าการให้เครื่องมือผู้ดูแลระบบจะช่วยในการตอบสนองต่อเป้าหมายของคุณนคเรศแต่อย่างใด จึงไม่สามารถให้การสนับสนุนได้เต็มที่แต่ไม่ได้ถึงขั้นที่จะต้องคัดค้าน หากได้เป็นแล้วขอให้พิจารณาเพิ่มเติมดังนี้ครับ
## ในภาพรวมเห็นว่ายังมุ่งเน้นความสำคัญอื่นนอกจากภาระงานส่วนตัวน้อยไป ขอให้มุ่งเน้นไปในประเด็นต่าง ๆ โดยเฉพาะปัญหาปัจจุบันให้มากขึ้นครับ
## การเป็นผู้ดูแลระบบที่มุ่งเน้นด้านกิจกรรมที่เกี่ยวกับเนื้อหาเป็นหลัก (Content Admin) มีแนวโน้มที่จะถูกเพ่งเล็งหรือเข้าใจผิดจากผู้ใช้ได้มาก จึงจำเป็นต้องระมัดระวังในเรื่องการจัดการเนื้อหาและการใช้เครื่องมือผู้ดูแลระบบเป็นพิเศษ คนข้างในอาจพอเข้าใจการทำงานแต่คนข้างนอกที่มาใหม่คงไม่คิดแบบนั้น เพราะทุกวันนี้คนภายนอกยังไม่เข้าใจการทำงานของผู้ดูแลระบบวิกิพีเดียดีพอ จึงไปคิดว่าผู้ดูแลระบบเป็นผู้ควบคุมทิศทางของเนื้อหาในวิกิพีเดีย (ดังที่ถามไปในข้อ 14) ยิ่งถ้าจัดการกรณีพิพาทไม่ดีแล้วยิ่งมีผลกระทบต่อทั้งภาพลักษณ์ต่อทั้งตัวคุณเองและทั้งวิกิพีเดียในทันที เรื่องนี้ถ้าต้องการตัวอย่างเพื่อเรียนรู้เชื่อว่าหากรณีศึกษาไม่ยากในที่นี้เพราะผู้ดูแลระบบก็โดนกันมาไม่น้อยครับ
## จากคำถามข้อที่ 15 ผมไม่เห็นด้วยกับเรื่องพิมพ์ความย่อฯ "..." และเห็นว่ามันไม่ได้ช่วยคุณจากการก่อกวนครับ ยิ่งพิมพ์ไปแล้วคนอื่นยิ่งไม่เข้าใจและจะเข้าใจผิดกว่าเดิม พิมพ์อย่างอื่นดีกว่าครับ
#:: บางอย่างคุณนคเรศหรือคนอื่นอาจคิดต่างจากผมก็ได้ ก็ไม่ได้ผิดอะไร และผมเองก็อาจเปลี่ยนใจก็ได้เมื่อได้รับคำตอบหรือเหตุผลมากขึ้นครับ --Geonuch (คุย) 11:18, 26 เมษายน 2565 (+07)
#::: Geonuch ขอบคุณที่แนะนำความเห็นเข้ามา ผมจะนำไปแก้ไขปรับปรุงในอนาคตครับ —Nakare✝｢T｣ 18:34, 26 เมษายน 2565 (+07)
#  ผลงานส่วนใหญ่ของคุณนคเรศเป็นการจัดการกับบทความ และเมื่อดูจากสิ่งที่ตั้งใจจะทำยังไม่ต้องใช้เครื่องมือผู้ดูแลระบบ จึงคิดว่าอาจจะต้องมองหาประสบการณ์ด้านอื่นในวิกิพีเดียให้มากกว่านี้ก่อนที่จะตัดสินได้ว่าเหมาะสมกับการทำหน้าที่ผู้ดูแลระบบหรือไม่ เช่น การมีปฏิสัมพันธ์กับผู้ใช้คนอื่น การออกจากพื้นที่เดิม ๆ ของตัวเองมาสนใจบทความด้านอื่นและการเข้าร่วมกับกิจกรรมอื่น ๆ ของวิกิพีเดียให้รอบด้านมากขึ้นครับ --Horus (พูดคุย) 10:13, 27 เมษายน 2565 (+07)
#  เนื่องจากเห็นว่ายังไม่จำเป็นต้องใช้เครื่องมือผู้ดูแลระบบ บางคำถามผมอยากให้ตอบอิงสภาพปัจจุบันและความเป็นไปได้มากกว่านี้และบางคำตอบยังไม่กระจ่างพอ คำตอบข้อ 14 ผมออกจะไม่เห็นด้วยครับ เพราะชุมชนผู้เขียนเองก็สามารถช่วยกันดูแลชุมชนให้เป็นไปตามหลักการของวิกิพีเดียได้ ผู้ดูแลระบบมีภาระต่าง ๆ ที่ต้องทำนอกเหนือจากการสะสางบทความ(เป็นเจเนอรัลเบ๊) จึงอยากเห็นส่วนร่วมในชุมชนที่หลากหลายกว่านี้ครับ -- Just Sayori   OK?  (have a chat) 17:44, 27 เมษายน 2565 (+07)

**คัดค้าน**
#
#

**ความเห็นอื่น**
# ขณะนี้ครบกำหนดระยะเวลาการเสนอชื่อแล้ว ขอความกรุณาผู้ดูแลระบบสิทธิ์แต่งตั้งพิจารณาครับ (Lerdsuwa, Sry85, B20180) อนึ่งหากพิจารณาให้คุณนคเรศเป็นผู้ดูแลระบบ รบกวนนำสิทธื์ผู้อัปโหลดออกด้วยครับ เนื่องจากซ้ำซ้อนกัน --Timekeepertmk (คุย) 22:22, 14 พฤษภาคม 2565 (+07)
: เนื่องจากผมลงคะแนนเป็นกลาง จึงรอให้ผู้ดูแลระบบสิทธิ์แต่งตั้งอีก 2 ท่านที่เหลือพิจารณาก็แล้วกันครับ --B20180 (คุย) 22:42, 14 พฤษภาคม 2565 (+07) 
::แต่งตั้งคุณนคเรศเป็นผู้ดูแลระบบตามการเสนอชื่อมาครับ --Lerdsuwa (คุย) 09:51, 15 พฤษภาคม 2565 (+07)